Марсель Сөләймәновтың тамырҙары Ғафури районының Ташбүкән ауылына барып тоташа. Йәйҙәрен өләсәһенә ярҙамлашып, бәләкәйҙән эшкә өйрәнеп үҫә ул. «Әсәйем яғынан өләсәйемдең тормош иптәше иртә мәрхүм булды. Мин уның йортонда барлыҡ ир-ат эшен үҙ иңемә алдым. Унда сөй ҡатаһың, быныһын йүнәтәһең – шулай эшкә өйрәнеп үҫтем», – ти бала сағы хаҡында әңгәмәсем. Мәктәптә һыҙма, рәсем дәрестәрен үҙ итә. Бер саҡ хатта шашка уйнарға әүәҫләнеп, спорт мастерына кандидат дәрәжәһенә тиклем барып етә. Ишембайҙағы Республика башҡорт гимназияһын тамамлағас, иретеп-йәбештереүсе, быраулау мастеры һөнәрҙәрен үҙләштерә. Ғаилә ҡороп, Ишембай ҡалаһында төпләнә, ипотекаға фатир һатып ала. Һөйөклө ҡатыны Светлана – республикабыҙҙа билдәле йырсы, шағирә. Тормош иптәшен бейек үрҙәргә илһамландырған кәңәшсеһе лә, дәрт-ҡеүәт өҫтәгән ярҙамсыһы ла – тап ул.